Obosea foarte repede și nu mai putea să respire. Ce a pățit o femeie
Mariana, în vârstă de 69 de ani, a început să obosească foarte repede și să respire tot mai greu, iar aceste simptome o împiedicau să-și desfășoare activitățile zilnice. Femeia avea de mult timp probleme de sănătate. Urmase tratament oncologic pentru cancer de sân, apoi fusese diagnosticată cu stenoză aortică și cu insuficiență mitrală, afecțiuni cardiovasculare grave, pentru care a beneficiat de tratament prin plastie de valvă mitrală cu inel și protezare aortică, intervenții realizate pe cord deschis.